b'\n_START_ARTICLE_\nAMX-13\n_START_SECTION_\nSuk\xc5\xabrimo istorija\n_START_PARAGRAPH_\nTanko istorija prasid\xc4\x97jo 1946\xc2\xa0m., kai Pranc\xc5\xabzijos Vyriausyb\xc4\x97s u\xc5\xbesakymu Atelier de Construction d\xe2\x80\x99Issy-les-Moulineaux buvo prad\xc4\x97tas konstruoti pirmasis po Antrojo pasaulinio karo lengvasis tankas, kurio mas\xc4\x97 nevir\xc5\xa1yt\xc5\xb3 13 ton\xc5\xb3. Prototipas buvo pristatytas 1949\xc2\xa0m., o 1951\xc2\xa0m. pabaigoje nuo konvejerio nuried\xc4\x97jo pirmasis ikiserijinis AMX-13, serijin\xc4\x97 gamyba prasid\xc4\x97jo 1952\xc2\xa0m. Penkeri\xc5\xb3 met\xc5\xb3 laikotarpis nuo k\xc5\xabrimo prad\xc5\xbeios iki tanko gamybos linijos paleidimo itin trumpas laikas. Atsi\xc5\xbevelgiant \xc4\xaf tai, kad pokario Pranc\xc5\xabzijoje dar reik\xc4\x97jo atkurti pramon\xc4\x99, tai \xc5\xa1is laikas buvo rekordinis.\n_START_SECTION_\nKonstrukcija\n_START_PARAGRAPH_\nTanko komponuot\xc4\x97 skiriasi nuo klasikin\xc4\x97s: variklio skyrius yra priekin\xc4\x97je tanko dalyje, po to valdymo skyrius ir pa\xc4\x8diame gale kovinis skyrius. Priekinis \xc5\xa1arvas \xc4\xaftaisytas dideliu pasvirimo kampu. Yra laikoma, kad AMX-13 (AMX-51, kaip prad\xc5\xbeioje buvo pakrik\xc5\xa1tytas tankas) yra vienas i\xc5\xa1 originaliausi\xc5\xb3 tank\xc5\xb3 dar ir d\xc4\x97l to, jog jame buvo montuojami vadinamieji \xe2\x80\x9esupamieji\xe2\x80\x9c bok\xc5\xa1teliai. Tanko skyri\xc5\xb3 i\xc5\xa1d\xc4\x97stymas leido smarkiai padidinti tanko veiksnum\xc4\x85, ir priekin\xc4\x97je projekcijoje jis \xc5\xa1arvuotumu prilygo to meto sunkiesiems tankams._NEWLINE_Supamasis bok\xc5\xa1telis FL-10 yra sud\xc4\x97tinis: besisukanti apatin\xc4\x97 bok\xc5\xa1telio dalis su vir\xc5\xa1utine yra sujungta specialiu mechanizmu (vok. Zapfen). 75\xc2\xa0mm patranka (sviedinio pradinis greitis 1000 m/s) nejudamai \xc4\xaftaisyta vir\xc5\xa1utin\xc4\x97je bok\xc5\xa1telio dalyje, ir bok\xc5\xa1telio viduje yra paliktas tik pab\xc5\xabklo spynos pagrindas. Atatrankos slopintuvas (vamzd\xc5\xbeio stabdys) yra \xc4\xaftaisytas i\xc5\xa1orin\xc4\x97je bok\xc5\xa1telio pus\xc4\x97je. Atatrankos slopintuvas yra k\xc5\xabgio formos. Pats bok\xc5\xa1telis buvo labai nedideli\xc5\xb3 matmen\xc5\xb3, pagrindas buvo itin ma\xc5\xbeo skersmens, o tai, savo ruo\xc5\xbetu, leido suma\xc5\xbeinti tanko plot\xc4\xaf._NEWLINE_Taip pat pa\xc5\xbeym\xc4\x97tina, kad bok\xc5\xa1telis FL-10 buvo tokios s\xc4\x97kmingos konstrukcijos, kad j\xc4\xaf ir jo modifikacijas pirko s\xc4\x85junginink\xc5\xb3 armijos ir naudojo modernizuoti M4 General Sherman tankams._NEWLINE_Toki\xc5\xb3 matmen\xc5\xb3 bok\xc5\xa1telis buvo konstruojamas neatsitiktinai. Siekta panaudoti automatin\xc4\x99 pab\xc5\xabklo u\xc5\xbetaisymo sistem\xc4\x85. Bok\xc5\xa1telio viduje, abiejose pab\xc5\xabklo spynos pus\xc4\x97se yra dvi b\xc5\xabgnin\xc4\x97s \xc5\xa1ovini\xc5\xb3 d\xc4\x97tuv\xc4\x97s. Kiekvienos d\xc4\x97tuv\xc4\x97s talpa 6 \xc5\xa1oviniai. \xc5\xa0\xc5\xabvio metu atatrankos j\xc4\x97ga pasuka d\xc4\x97tuv\xc4\x99, ir i\xc5\xa1silaisvin\xc4\x99s \xc5\xa1ovinys nurieda ant latako, kurio a\xc5\xa1is sutampa su pab\xc5\xabklo vamzd\xc5\xbeio centrine a\xc5\xa1imi, po to automatinis stumtuvas nustumia sviedin\xc4\xaf \xc4\xaf pab\xc5\xabklo spyn\xc4\x85. Toks u\xc5\xbetaisymo mechanizmas leid\xc5\xbeia pasiekti 10-12 \xc5\xa1\xc5\xabvi\xc5\xb3 per minut\xc4\x99 spart\xc4\x85. Taip pat tanko ekipa\xc5\xbeas suma\xc5\xbe\xc4\x97ja vienu nariu (u\xc5\xbetaisytoju). I\xc5\xa1naudojus \xc5\xa1ovinius tanko d\xc4\x97tuv\xc4\x97 v\xc4\x97l papildoma per du liukus esan\xc4\x8dius bok\xc5\xa1telio vir\xc5\xa1uje. \xc5\xa0is mechanizmas riboja pab\xc5\xabklo pakilimo kamp\xc4\x85 iki 13\xc2\xb0._NEWLINE_Variklis yra karbiuratorinis, a\xc5\xa1tuoni\xc5\xb3 cilindr\xc5\xb3, V formos. Variklis \xc4\xaftaisytas variklio skyriuje de\xc5\xa1iniau nuo i\xc5\xa1ilgin\xc4\x97s tanko a\xc5\xa1ies. Pagrindin\xc4\x97 pavara yra sumontuota skersai tanko i\xc5\xa1ilgin\xc4\x97s a\xc5\xa1ies ir susideda i\xc5\xa1 mechanin\xc4\x97s grei\xc4\x8di\xc5\xb3 d\xc4\x97\xc5\xbe\xc4\x97s bei dvigubo diferencialo. Diferencialas savo ruo\xc5\xbetu atlieka ir pos\xc5\xabkio mechanizmo vaidmen\xc4\xaf. Pakaba yra kiekvienam atraminiam ratui individuali torsionin\xc4\x97.\n_START_SECTION_\nVystymosi istorija\n_START_PARAGRAPH_\nNuo 1966\xc2\xa0m. kaip pagrindinis tanko ginklas buvo prad\xc4\x97ta montuoti 90\xc2\xa0mm kalibro patranka. \xc5\xa0i modifikacija \xc5\xbeym\xc4\x97ta kaip AMX-13/90._NEWLINE_1964/1965\xc2\xa0m. buvo i\xc5\xa1leista 75 tankai, kuri\xc5\xb3 ginkluot\xc4\x97je buvo 4 SS11 prie\xc5\xa1tankin\xc4\x97s raketos. Gamyba serijomis buvo baigta 1964\xc2\xa0m., ta\xc4\x8diau tanko gamyba nenutr\xc5\xabko iki 1985\xc2\xa0m. Tanko baz\xc4\x97 buvo naudojama \xc4\xafvairioms kitoms \xc5\xa1arvuotoms kovos ma\xc5\xa1inoms gaminti: savaeigiams 105\xc2\xa0mm ir 155\xc2\xa0mm pab\xc5\xabklams, 120 mm savaeigiams  minosvaid\xc5\xbeiams, savaeig\xc4\x97ms 30\xc2\xa0mm suporintoms zenitin\xc4\x97ms patrankoms, \xc5\xa1arvuotiesiems transporteriams, tiltaties\xc4\x97ms ir kt. Nuo 1968\xc2\xa0m. pagal licencij\xc4\x85 tank\xc4\x85 gamino Argentina._NEWLINE_Jau nuo 1964\xc2\xa0m. iki 1970\xc2\xa0m. dalis tank\xc5\xb3 buvo prad\xc4\x97ti modernizuoti. 75\xc2\xa0mm pab\xc5\xabklas buvo kei\xc4\x8diamas 90\xc2\xa0mm pab\xc5\xabklu._NEWLINE_Nuo 1970\xc2\xa0m. AMX-13 buvo modernizuojami dar kart\xc4\x85. Buvo kei\xc4\x8diamas bok\xc5\xa1telis, vietoje jo \xc4\xafstatant nauj\xc4\x85 su 105\xc2\xa0mm pab\xc5\xabklu ir lazeriniu tolima\xc4\x8diu. \xc5\xa0is pab\xc5\xabklas naudojo kumuliatyvinius sviedinius, sviedinio pradinis greitis 800 m/s, o pramu\xc5\xa1amoji galia lygi 400\xc2\xa0mm homogeninio \xc5\xa1arvo.\n_START_SECTION_\nKovinio panaudojimo istorija\n_START_PARAGRAPH_\nAMX-13 tankai pirm\xc4\x85j\xc4\xaf kovin\xc4\xaf krik\xc5\xa1t\xc4\x85 patyr\xc4\x97 Vietnamo kare. Taip pat dalyvavo 1956\xc2\xa0m., 1967\xc2\xa0m. 1973\xc2\xa0m. karuose Artimuosiuose Rytuose ir kitur.\n_START_SECTION_\nDabartis\n_START_PARAGRAPH_\n\xc5\xa0iuo metu AMX-13 tankai yra \xc5\xa1i\xc5\xb3 \xc5\xa1ali\xc5\xb3 kariuomen\xc4\x97se:_NEWLINE_ Venesuela\xc2\xa0\xe2\x80\x93 31 AMX-13_NEWLINE_ Dominikos Respublika\xc2\xa0\xe2\x80\x93 2 AMX-13_NEWLINE_ Indija\xc2\xa0\xe2\x80\x93 90 AMX-13 saugojime_NEWLINE_ Indonezija\xc2\xa0\xe2\x80\x93 275 AMX-13_NEWLINE_ Dramblio Kaulo Krantas\xc2\xa0\xe2\x80\x93 5 AMX-13_NEWLINE_ Marokas\xc2\xa0\xe2\x80\x93 5 AMX-13_NEWLINE_ Peru\xc2\xa0\xe2\x80\x93 110 AMX-13 (i\xc5\xa1 j\xc5\xb3 90 naudojami)_NEWLINE_ Singap\xc5\xabras\xc2\xa0\xe2\x80\x93 350 AMX-13 (AMX13SM1)_NEWLINE_ Ekvadoras\xc2\xa0\xe2\x80\x93 24 AMX-13'